SA'ners gewaarsku oor donderweer, hael | Maroela Media
SA'ners gewaarsku oor donderweer, hael
'n Blou (of eerder nat) Maandag word vir groot dele van die land voorspel en die Suid-Afrikaanse Weerdiens (SAWD) het 'n waarskuwing vir swaar donderbuie, hael en vloede in verskeie provinsies uitgereik.
Weerdiens sê 'n 80%-kans vir reën word vandag in die oostelike dele van Gauteng, Noordwes, Mpumalanga en Limpopo, sowel as die noorde van KwaZulu-Natal verwag. Dít terwyl 'n 30%‑ tot 60%-kans vir reën in die oostelike dele van die res van die land voorspel word.
Kumsa Masizana, weervoorspeller verbonde aan die weerdiens, het Maandagoggend aan Maroela Media gesê matige reënval word verwag met tussen 20 mm tot 30 mm reën wat na verwagting oor die volgende 24 uur in Gauteng en Mpumalanga sal uitsak.
Die weerdiens monitor tans dele van die Vrystaat, Gauteng en Mpumalanga vir vloede.
Waarskuwings vir ernstige donderbuie is vanoggend in die weste en sentrale dele van Noordwes sowel die sentrale en oostelike dele van die Vrystaat uitgereik. Dit sluit in Mahikeng en Bloemfontein, waar sterk winde en moontlik hael kan voorkom.
Masizana sê die nat weerstoestande in Noordwes, Gauteng, Mpumalanga en Limpopo gaan nie gepaard met uitermatige koue temperatuur nie hoewel dit vandag effens koeler en bewolk in die geraakte provinsies sal wees.
Geïsoleerde reënbuie en donderstorms sal na verwagting tot en met Saterdag in die ooste van die land voorkom met 'n 60%-kans vir reën Dinsdag in Mpumalanga en KwaZulu-Natal.